**Riisipere alajaama projekteerimistingimuste eelnõu**

Ehitusseadustiku § 26 lõike 4 alusel anda projekteerimistingimused Riisipere 110 kV alajaama ehitiste püstitamiseks Harju maavanema 02.08.2016. a korraldusega nr 1939-k kehtestatud Harju maakonnaplaneeringu teemaplaneeringus „Harku-Lihula-Sindi 330/110 kV elektriliini trassi asukoha määramine" määratud trassikoridoris asuvale asukohale nr 2, mis paikneb osaliselt Koidula kinnistul KÜ 51802:002:0108 ja osaliselt Tammemäe kinnistul KÜ 51802:002:0208 vastavalt Elering AS projekteerimistingimuste taotlusega esitatud asendiplaanile.

Alajaama on lubatud püstitada 2 hoonet, üks hoone laiusega kuni 8 meetrit, pikkusega kuni 14 meetrit, kõrgusega kuni 8 m ja teine hoone laiusega kuni 8 meetrit, pikkusega kuni 17 meetrit, kõrgusega kuni 9 meetrit. Hoone kaugus kinnistu piirist vähemalt 5m, hoonete vaheline kaugus vähemalt 8m. Hoonete ja rajatiste projekteerimisel võtta aluseks koos projekteerimistingimuste taotlusega esitatud alajaama plaan ning arvestada Elering AS ja Elektrilevi OÜ tehnilisi vajadusi hoonete ja rajatiste kasutamisel.

Nõuded ehitusprojekti koostamiseks

Ehitusprojekt koostada ja vormistada vastavalt majandus- ja taristuministri 17.07.2015 määrusele nr 97 „Nõuded ehitusprojektile“, EVS 932:2017 Ehitusprojekt ja arvestades teiste valdkonna õigusaktidega. Asendiplaan esitada geodeetilisel alusplaanil M 1:500. Geodeetilisel alusplaanil peavad olema kajastatud kõik maaüksuse kitsendused (maantee kaitsevöönd, olemasolevate tehnovõrkude kaitsevööndid). Heakorranõuded, keskkonnanõuded ja tuleohutusnõuded kirjeldada ehitusprojekti seletuskirjas.